SR-lid ‘wat wittes wil doodskiet’ geskorsLuvuyo Menziwa. Foto: Facebook Luvuyo Menziwa, die lid van die Universiteit van Pretoria (Tuks) se studenteraad wat glo wit mense met ŉ AK-47 of ŉ bazoeka wil doodskiet, is van die raad geskors. “As gevolg van klagtes wat AfriForum Jeug teen Luvuyo Menziwa gelê het, is hy sopas van Tuks se studenteraad geskors,” het die organisasie Dinsdag omstreeks 13:00 op Twitter aangekondig. AfriForum Jeug het Maandag bekend gemaak dat die organisasie klagtes teen Menziwa voorberei nadat Menziwa na bewering op Facebook ŉ lys van redes geplaas het hoekom hy wit mense met ŉ AK-47 of ŉ bazoeka wil doodmaak. Hy het in die inskrywing redes gelys waarom hy wit mense haat. Die redes is onder meer “wit voorreg, wit arrogansie, wit monopolie van kapitaal en wit meerderwaardigheid”. “Ter afsluiting, f** wit mense. Gee my net ŉ AK-47 of ŉ bazoeka sodat ek die regte ding kan doen en hierdie demoon-besete mense kan doodmaak,” lui die inskrywing. Volgens Henrico Barnard, AfriForum Tuks se woordvoerder, beskou AfriForum Jeug Menziwa se inskrywing as lasterlike uitsprake, aanhitsing tot geweld en intimidasie. Anna-Retha Bouwer, woordvoerder van die UP, het aan Maroela Media bevestig dat hy geskors vir oortreding van die studenteraad se gedragskode. “Enige verdere ondersoeke deur die universiteit in terme van die dissiplinêre kode vir studente gaan nog voort,” het sy gesê. ‘n Skermskoot van die inskrywing soos deur AfriForum Jeug verskaf.